Hägglunds Moelv

Hägglunds Moelv AS, senere Alvis Moelv AS, var en norsk bedrift i Moelv i Ringsaker som eksisterte mellom 1989 og 2004. Hovedfokus var militære kjøretøy. En etterfølgende bedrift eksisterer i dag under navnet CHSnor.

Bedriften Moelven Mekaniske Industri (som i sin tid var den mekaniske avdelingen Moelven Brug ) ble i 1987 delt i to: En maritim del, og en del for forsvarsindustri. Den maritime delen ble overført til Bulklift i perioden 1988 – 89, mens Svenske Hägglunds Vehicle AB (fra 2005 kjent som BAE Systems Hägglunds) kjøpte forsvarsindustridelen i 1989, og endret navnet til Hägglunds Moelv AS. I oktober 1997 kjøpte det britiske selskapet Alvis plc opp Hägglunds Vehicle AB og skapte det nye selskapet Alvis Hägglunds AB. Virksomheten på Moelv endret så navn til Alvis Moelv AS i 2001. Selskapet ble lagt ned i januar 2004.

Produkter og prosjekter

Etterfølger-selskapet CHSnor oppgir på sin hjemmeside at Hägglunds Moelv leverte bl.a følgende spesialvogner:
 6 stk BvS10RRV til Hägglunds Vehicle AB (2001-2003)
 4 stk FBRV HIPPO til Royal Marines UK (1998-2003)
 20 RV730 til den svenske hæren (via FMV) (1996-1998)
 23 stk IngPv Leo 1 til den norske hæren (1995-2000)
 21 stk BgBv90 til den svenske hæren (via FMV) (1992-1995)
 54 stk RV730 til den norske hæren (via FLO) (1983-1988)

Ingeniørpanservogner til Norge
I 1995 fikk Hägglunds Moelv kontrakt på å konvertere 22 Leopard 1 til et antall forskjellige pansrede ingeniørkjøretøyer. Tårnene ble fjernet på alle disse, og en rekke spesialiserte systemer installert. Disse ble så kalt NM189 Ingeniørpanservogn (IngPV NM189), og prosjektet ble ferdigstilt i år 2000.

I fortsettelse av dette inngikk Forsvaret i 1996 en kontrakt med Hägglunds Moelv om å bygge sju pansrede mineryddere etter samme oppskrift, altså basert på chassis fra Leopard 1 stridsvogner. Etter utvikling og prøver av en prototype mente Forsvaret at denne ikke tilfredsstilte Forsvarets krav og brøt kontrakten, som hadde en verdi på 130 millioner kroner. Et forlik ble inngått i 2002, men kun denne ene prototypen ble levert.

Bergingsvogner

Bärgningsbandvagn (Bgbv) 90 er en bergepanser basert på CV90 i det svenske forsvaret.

Future Beach Recovery Vehicle (FBRV) HIPPO er en type bergingsvogn levert til Royal Marines, som var basert på Leopard 1A5. Vogntypen skulle erstatte Beach armoured recovery vehicle, men var i motsetning til forgjengeren ikke like sterkt pansret.

BvS10RRV er en såkalt Repair and Recovery Variant (RRV) av BvS10.

RV730 er en lastebil-basert bergingsvogn som ble laget for å berge Leopard 1 og andre kjøretøyer. De første enhetene ble bygget på Mercedes chassis, men da Forsvaret inngikk kontrakt med Scania i 1983-84 ble de montert på det. Det ble også lisensprodusert en større serie til den Nederlandske hæren på begynnelsen av 90-tallet, kranen ble produsert på Moelv og montert i Nederland på DAF chassis.

Referanser

Eksterne lenker

Norsk forsvarsindustri
Næringsliv i Ringsaker